Je Alardet, de Quyntegny, diz de La Roche, fay savoir à touz... que je, en recompensacion des bienfait et de cortoisie que li nobles bers messires Jehans de Chalon, sires d’Allay, a fait à moi et es miens et fera encores, et especialment pour dons que il m’a fait de nuef livres d’estevenans, lesquex je, lidiz Alardez, ay heues et recehues de lui en bons deniers nombré, ay doné, quité et outroié permaignablement, pour moy et pour les miens, à devantdit noble baron monsignour Jehan de Chalon, signour d’Allay, mon bien amé et redoté signour, et à ses hoirs: premierement, le tier dou diesme de la vigne de Froitcaul, liquelle est à mon devantdit seignour; le tier dou diesme de la vigne à Prieur, qui siet en Froicoul; le tier dou diesme de la vigne monsignour Hugue Gaulafin, assise en Buesne; le tier dou diesme de la vigne es enfan Odeit, diz Leschet, de L’Estoille, liquelle siet en Buesne desoz ladite vigne; le tierz dou diesme des terres arables que li homes de Plainnosel tiegnent dois le biez de Platenay tanque à l’orme de Quintegny, c’est à savoir en vignes et en champs, et en quelque diesme que lidiz Alardet ait droit ne raison, et en la vigne Hugueneat, d’Allay, et en la vigne Ogiers, de Joiens, et en toutes autres vignes et choses assises en Buesne, coment qu’elles seient nommées et appellées; lesquies choses toutes dessus nommées, soient specifiées en cex presentes lettres ou non specifiées, je tenoie franchement. Pour quoy de cex choses toutes devantdites je, lidiz Alardez de La Roche, me suis devesti..; et ay promis..; renonçanz... En tesmoignaige de laquel chose, je, li devantdiz Alardez, ay requis les seaux de religiouses persones et honestes freres Rogier, humile priour de Lons, et frere Hombert, priour de L’Estoille, estre pousé en ces presentes lettres... Faites l’an Nostre Signour corrant par mil doux cenz et nonante, ou mois de septembre.